Ferruĝa konuro

La Ferruĝa konuro (laŭ la latina scienca nomo Enicognathus ferrugineus, sed ankaŭ Aŭstrala konuro kaj Smeralda konuro) estas malgranda papago el genro Enicognathus specio en la familio Psittacidae. Ĝi troviĝas en Argentino, Ĉilio, kaj eble en la Malvinoj.Remsen, J. V., Jr., J. I. Areta, E. Bonaccorso, S. Claramunt, A. Jaramillo, D. F. Lane, J. F. Pacheco, M. B. Robbins, F. G. Stiles, kaj K. J. Zimmer. 30a de Januaro 2023. Species Lists of Birds for South American Countries and Territories.  Alirita la 30an de Januaro, 2023

Taksonomio
La Ferruĝa konuro kunhavas genron Enicognathus kun la Fajnbeka konuro (S. leptorhynchus). Antaŭe ĝi estis la nura membro de la genro Microsittace. Ĝi havas du subspeciojn, nome la nomiga E. f. ferrugineus (Müller, 1776) kaj E. f. minor (Chapman, 1919).

Aspekto
La Ferruĝa konuro estas 28 ĝis 36 cm longa; specimeno de maskla E. f. minor pezis 155 g. Ambaŭ seksoj estas similaj. Plenkreskuloj de la nomiga subspecio havas malbrile ruĝecan frunton kaj bridojn en alie flavverda vizaĝo. Iliaj supraj partoj estas malbrile verdaj. Iliaj subaj partoj estas flavecverdaj kun malbrile ruĝeca makulo sur la ventro; malhelaj plumrandoj donas skvamecan aspekton. Ankaŭ ilia vosto estas malbrile ruĝeca; iliaj flugiloj estas plejparte verdaj kun bluetverdaj unuarangaj flugilplumoj. Nematuraj birdoj estas similaj, sed la ruĝo de la vizaĝo kaj ventro estas eĉ pli malbrila. Subspecio E. f. minor estas pli malgranda kaj pli malhela ol la nomiga.Collar, N., E. de Juana, kaj P. F. D. Boesman (2020). Austral Parakeet (Enicognathus ferrugineus), versio 1.0. En Birds of the World (J. del Hoyo, A. Elliott, J. Sargatal, D. A. Christie, kaj E. de Juana, Editors). Cornell Lab of Ornithology, Ithaca, NY, USA.  Alirita la 14an de Marto, 2023

Distribuado kaj habitato
La Ferruĝa konuro estas la plej suda el ĉiuj papagoj. Subspecio E. f. minor troviĝas en suda Ĉilio de la regiono O'Higgins sude ĝis Aisén kaj en apuda sudokcidenta Argentino de la Provinco Neŭkeno ĝis nordokcidenta Santa Cruz. La nomiga subspecio troviĝas de la suda limo de minor preskaŭ ĝis Kabo Forno. Nedokumentitaj vidaj registroj en la Malvinaj insuloj igas la Sudamerikan Klasifikkomitaton de la Usona Ornitologia Societo klasifiki ĝin kiel hipotezan tie.

La Ferruĝa konuro ĉefe loĝas en sudaj fagaroj (Notofagoj) kaj arbaroj dominitaj de kverkoj (Quercus) kaj Drimys andina. Ĝi troviĝas ankaŭ en proksimaj duonmalfermaj areoj, ranĉteroj, kaj foje en kultivataj areoj. Ĝi plejparte troviĝas proksime de marnivelo en la fora sudo, sed atingas altecon de ĝis 2 000 m en la nordo.

Kutimaro
Movoj
La Ferruĝa konuro estas tutjara loĝanto en la suda parto de sia teritorio. En la nordo ĝi faras altecajn movojn, kiuj ŝajnas ne esti strikte laŭsezonaj, sed pli reagantaj al vetero kaj manĝaĵhavebleco.

Manĝado
La Ferruĝa konuro ofte manĝas en aroj, kiuj povas havi ĝis 100 individuojn kaj povas inkluzivi ankaŭ aliajn birdospeciojn. Ĝia dieto inkluzivas semojn de herboj, bambuo, kaj la "ĉilia pino" Araucaria araucana, kaj ankaŭ fruktojn, berojn, glanojn, kaj foliburĝonojn. En la plej norda parto de ĝia argentina teritorio, ĝi estis observita manĝanta insektajn larvojn.

Reproduktado
La reprodukta sezono de la Ferruĝa konuro ne estas plene difinita sed inkluzivas decembron. Ĝi kutime nestas en arbaj kavaĵoj; tiuj en grandaj mortaj kverkoj ŝajnas esti preferataj. Ankaŭ estis raportite, ke ĝi faras branĉetneston en bambuo. La ovodemetado estas de kvar ĝis ok ovoj; en kaptiteco la kovado estas de ĉirkaŭ 26 tagoj.

Referencoj

 Juniper, T., kaj M. Parr (1998). A Guide to the Parrots of the World. Pica Press, East Sussex. 
 Remsen, J. V., Jr., C. D. Cadena, A. Jaramillo, M. Nores, J. F. Pacheco, M. B. Robbins, T. S. Schulenberg, F. G. Stiles, D. F. Stotz, kaj K. J. Zimmer. Versio 6a de Septembro 2007.  A classification of the bird species of South America. American Ornithologists' Union.
 Juniper, Tony, kaj Mike Parr; bildoj de Kim Franklin. 1998. Parrots: A Guide to Parrots of the World. Yale University Press. .

Eksteraj ligiloj

Austral parakeet, fotaro VIREO
Photo-High Res; Article pbase.com–"Patagonian Birds"

Kategorio:Papagedoj
Kategorio:Birdoj de Ĉilio
Kategorio:Birdoj de Argentino